title: عرس الديب
text: ف التقافات ديال شمال إفريقيا، سيرتو ف لمغريب، و الجزاير و تونس، كيتّستعمل لمصطلح ديال عرس الديب، لي هوّ طرجامة حرفية من التعبير لأمازيغي "أورار أووشن" ؤلا "تريد أو ؤشن". هاد لمصطلح عندو قصة ف الترات لأمازيغي لي كاتعاود على واحد الديب وصل سن الجواج، ولاكين بقا كيتهرّب منو حيت مابغاش لمسؤولية. الدياب صحابو بقاو كيبززو عليه، فا جاوبهوم بلي ماغادي يتجوج تا تكون الشتا كاتطيح و الشمش طالعة ف السما و تبان عروس السما، حيت حساب ليه بلي هادا شرط تعجيزي ماعمّرو يتحقق. ملي طرا هادشي نيت، ضطر الديب باش يتجوّج داك النهار و تسمى ب "عرس الديب".